’n Blou driehoek aan die vlagpaalkant met drie ewe breë bane in groen, wit en rooi aan die wapperkant met die wapenskild in die middel van die vlag.
Die groen stel die natuurlike hulpbronne en woude van die land voor, die blou stel die see, wat vasteland met die eilande verbind, voor, die wit stel vrede voor en die rooi stel die stryd om onafhanklikheid voor.
Die vlag is vir die eerste keer op 12 Oktober 1968 gehys op die dag van onafhanklikheid, met die nasionale embleem in die middel. ’n Ander nasionale embleem is egter in 1972, gedurende die regime van Francisco Nguema, op die vlag gebruik. Die amptelike wapenskild is heringestel nadat daar van Nguema ontslae geraak is in Augustus 1979. Die wapenskild bestaan uit ’n silwer skild met ’n sy-katoenboom wat afgelei is van die wapenskild van Rio Muni. Bo die skild is ’n boog van ses sespuntige sterre wat Rio Muni en die aflandige eilande voorstel. Onder die skild is ’n silwer lint met die nasionale leuse: Unidad, Paz, Justicia (“Eenheid, Vrede, Geregtigheid”).